42 sterf ná ontploffing op busDie ongelukstoneel waar twee busse op 7 November in Rusape in Zimbabwe gebots het. 47 mense is in dié ongeluk dood. Foto: Xinhua/ANA Minstens 42 mense is dood toe ŉ bus wat na Suid-Afrika op pad was op die Beitbrug-Bulawayo-pad in Zimbabwe aan die brand geslaan het. Charity Charamba, nasionale polisiewoordvoerder, het aan ZBC News gesê die voorval het Donderdagaand laat in die Gwanda-distrik, sowat 550 km suid van Harare, gebeur. ŉ Voorlopige ondersoek dui daarop dat die brand ontstaan het nadat ŉ houer met plofbare inhoud op die bus ontplof het. Die vermoede bestaan dat een van die passasiers ŉ gasbottel in die bagasiekompartement van die bus gehad het wat ontplof het. Die bus was van Zvishavane na Musina in Limpopo op pad toe die ontploffing omstreeks 23:00 gebeur het. Oorlewendes en ooggetuies sê die nagmerrie het voor hul oë ontvou toe die bus binne oomblikke heeltemal in vlamme gehul was en passasiers paniekerig probeer het om uit te kom. Talle het in die bus doodgebrand met net hul gille wat van buite gehoor kon word. “Daar was eers ŉ reuk, ons het gas geruik,” het een van die oorlewendes vertel. “Een van die passasiers het vir die bestuurder gaan sê en sy eerste reaksie was om die ligte in die bus aan te sit. Op daardie oomblik was daar ŉ reuse-ontploffing en daar was net vlamme oral. Die hitte was so intens.” Khulekani Ndlovu, ŉ motoris wat op die toneel was oomblikke nadat die bus aan die brand geslaan het, het gesê: “Dit was soos hel op aarde. Daar was niks wat enigiemand kon doen om te help nie. Ek het nog nooit so iets gesien nie.” ŉ Polisiewoordvoerder het gesê forensiese ondersoeke sal op die oorskot van die oorledenes gedoen word om die presiese dodetal te bepaal, maar die dodetal sal “aansienlik hoog” wees. Minstens 27 mense is met brandwonde in die Gwanda-distrikshospitaal opgeneem. Dit is die tweede busramp in die afgelope twee weke in Zimbabwe. Op 7 November het twee busse gebots wat tot die dood van 47 mense gelei het. Die hoë prys van gas in Zimbabwe lei daartoe dat talle Zimbabwiërs met gassilinders na Suid-Afrika reis om dit hier weer vol te maak. Zimbabwiërs betaal ongeveer $10/kg (ongeveer R142) vir gas, terwyl gas in Suid-Afrika ongeveer R25/kg kos.